b'\n_START_ARTICLE_\nGuido da Siena\n_START_PARAGRAPH_\nGvidas i\xc5\xa1 Sienos (it. Guido da Siena, XIII a.)\xc2\xa0\xe2\x80\x93 ital\xc5\xb3 protorenesanso dailininkas i\xc5\xa1 Sienos, gotikinio ir bizantinio stiliaus atstovas.\n_START_SECTION_\nBiografija\n_START_PARAGRAPH_\nNe\xc5\xbeinoma, kada Gvidas gim\xc4\x97 ar mir\xc4\x97, tikima j\xc4\xaf k\xc5\xabrus 1260\xe2\x88\x921280 m. laikotarpyje Sienoje. Jis laikomas Sienos dail\xc4\x97s mokyklos pradininku, pad\xc4\x97jusiu pagrind\xc4\x85 Sienos dail\xc4\x97s mokyklai pirmauti prie\xc5\xa1 Florencijos tuo metu. I\xc5\xa1 tikro Gvido reik\xc5\xa1m\xc4\x99 sunku nustatyti, bet jis neabejotinai padar\xc4\x97 didel\xc4\x99 \xc4\xaftak\xc4\x85 Sienos mokyklos panelinei tapybai. I\xc5\xa1liko vienintelis k\xc5\xabrinys, kurio inskripcijoje autoriumi minimas \xe2\x80\x9eGvidas i\xc5\xa1 Sienos\xe2\x80\x9c. Tai \xe2\x80\x9eMadonos ir K\xc5\xabdikio soste\xe2\x80\x9c (maest\xc3\xa0) panel\xc4\x97, buvusi \xc5\xa0v. Dominyko ba\xc5\xbeny\xc4\x8dioje ir v\xc4\x97liau perkelta \xc4\xaf miesto rotu\xc5\xa1\xc4\x99 (Palazzo Pubblico). Kai kurios detal\xc4\x97s, madonos ir k\xc5\xabdikio veidai, v\xc4\x97liau buvo joje taisytos Du\xc4\x8do pasek\xc4\x97j\xc5\xb3. Gvido santykis su Du\xc4\x8du ne\xc5\xbeinomas. Kitas k\xc5\xabrinys, kuriame pakartojama pana\xc5\xa1i inskripcija, yra \xe2\x80\x9eMadonos ir K\xc5\xabdikio su \xc5\xa0v. Jonu Krik\xc5\xa1tytoju, \xc5\xa0v. Jonu Evangelistu, Marija Magdalena ir \xc5\xa0v. Pranci\xc5\xa1kumi\xe2\x80\x9c panel\xc4\x97 (dabar Sienos pinakotekoje). \xc5\xa0is k\xc5\xabrinys pripa\xc5\xbe\xc4\xafstamas Gvido, taip pat jo rankai priskiriamos kiek daugiau nei 20 tapybos paneli\xc5\xb3. Gvidas i\xc5\xa1 Sienos laikomas vienu i\xc5\xa1 pirm\xc5\xb3j\xc5\xb3 Italijos dailinink\xc5\xb3, band\xc5\xbeiusi\xc5\xb3 i\xc5\xa1silaisvinti i\xc5\xa1 bizantieti\xc5\xa1ko meno stati\xc5\xa1k\xc5\xb3 ir frontali\xc5\xb3 fig\xc5\xabr\xc5\xb3 vaizdavimo form\xc5\xb3.'